《盘谷八咏 其五 双涧秋潭》
明代·刘璟

源深涧萦纡，合流汇澄碧。参差藻荇敷，萧散蒹葭辟。

雁来天宇清，龙蛰暄气寂。濯缨枕长流，刺齿漱幽石。

高踪蹑前修，迈志追畴昔。心虚宠辱忘，性达骄吝什。

浩歌乐馀閒，邈焉尘外迹。

作者简介：（?—1402）明浙江青田人，字仲璟。刘基子。洪武二十三年拜閤门使，奏事有阙遗者，多所纠正。谷王就封，擢左长史。靖难兵起，随谷王归京师，受命参李景隆军事，兵败，归里。成祖即位，召之，托病不赴，遂被逮至京，下狱自经死。福王时谥刚节。博学知兵，尤深禅学。有《易斋集》、《无隐集》。